དབྱངས་ཅན་ངག་གི་རོལ་མཚོ་ཡིད་ཀྱི་ངང་མོ་རྣམ་རྩེན་ཚངས་པའི་མགྲིན་རྒྱན་རབ་དགའི་རྒྱུད་མང་།།
རིག་འཛིན་ལྷ་ཡི་སྐྱེད་ཚལ་དུ། །འཇུག་པའི་འཕྲིན་ཡིག་ཐབས་ཤེས་ཀྱི། །འདབ་གཤོག་གཡོ་བའི་ཟློས་གར་མཁན། །ཡིད་ཀྱི་ངང་མོ་རྣམ་རྩེན་བཞུགས། །རྣམ་པ་ཐམས་ཅད་མཁྱེན་པའི་ཡེ་ཤེས་སྤྲིན། །རབ་ཞི་ཆོས་ཀྱི་དབྱངས་བདུན་རྫོགས་པའི་གླུས། །བདེ་བ་ཆེན་པོའི་དཔྱིད་འཇོ་བཅོམ་ལྡན་མ། །ངག་དབང་ལྷ་ཡི་བུ་མོར་བཏུད་ནས་དེའི། །ཐུགས་རྗེའི་འདབ་ཡངས་སྟོང་དུ་འཛུམ་པའི་རླབས། །འགོག་མེད་ཆོས་དོན་ཟབ་མོའི་བདུད་རྩིའི་རོ།། བཅུད་ལེན་སྙིང་པོར་སེམས་པའི་རྐང་དྲུག་པ། །མ་བརྟགས་ཉམས་དགའི་སྙན་ཚིག་མགྲིན་པ་འདེགས། །ལེགས་བྱས་དཔལ་གྱི་དུམ་བུའི་ནགས་ཀྱི་ལྗོངས།། ལང་ཚོར་སྨིན་པ་དལ་འབྱོར་བཟང་པོའི་རྟེན། །འཐོབ་པར་དཀའ་ཡང་ལན་ཅིག་བརྒྱ་ལམ་ན། །རྙེད་འདིར་དམ་པའི་ཆོས་ཀྱི་འབྲས་ལྡན་པས། །དགའ་དང་མོས་པའི་ཚིག་སྦྱོར་གངྒཱའི་རྒྱུན། །ཀུན་མཁྱེན་རལ་བའི་ནགས་སུ་འཁོར་འདོད་ཀྱང་། །དུས་གཞན་སྐལ་ལྡན་ཤིང་རྟས་ཉེར་དྲངས་ཚེ། །འདིར་སྣང་ཁྱབ་འཇུག་ཞབས་ཀྱང་བསིལ་བར་བྱེད། །ཡུལ་གྱི་མངོན་འདོད་གསར་བའི་རྩེ་དགའ་མར། །སྲེད་པས་བཅིངས་པའི་ཉམ་ཐག་འཁོར་བ་པ། །སྣ་ཚོགས་མྱོང་བའི་ཁུར་གྱིས་ཡོངས་དུབ་རྣམས། །རང་སེམས་ངལ་འཚོའི་སྟེགས་བུ་འདི་ལོང་ཞིག །སྐྱེ་བར་འདྲེས་པའི་བག་ཆགས་བཟང་པོ་ཡིས། །མདུན་ནས་བསུས་པ་དབྱངས་ཀྱི་རྒྱལ་མོའི་གྲོགས། །སྐལ་བཟང་དགེ་ལེགས་རྣམ་པར་རྒྱལ་བའི་ལྷ། །རང་ཉིད་ཉེར་ཞིའི་དཔལ་ལ་ཡིད་ཆགས་ཤིང་། །གཉིས་མེད་གསུང་རྒྱུན་ཡན་ལག་བརྒྱད་ལྡན་ཆབ། །ལྷག་པའི་སྙིང་སྟོབས་འཛིན་མའི་སྣོད་ཡངས་པོར། །དོགས་པ་མེད་པར་འཐུང་པའི་མ་དྲོས་མཚོ། །རྣམ་འདྲེན་ཀླུ་ཡི་དབང་པོའི་ཐུགས་རྗེའི་མཐུ། །རྣམ་དཔྱོད་མཆུ་སྒྲོས་བྱི་རུའི་ཚལ་ནང་སྐྱེས། །ལེགས་བཤད་རོ་བརྒྱ་འཛིན་པའི་པདྨ་འདི། །རྣམ་པར་གྲོལ་བའི་ཉི་ཟེར་འཐུང་འདོད་པས། །དད་དང་བརྩོན་པའི་འཁྲི་ཤིང་ཀུན་ནས་གཡོ།། གང་ཚེ་ལེགས་ལྡན་འབིགས་བྱེད་དགའ་མའི་མགྲིན། །སྔོན་གོམས་རིགས་གཞུང་རྒྱ་མཚོའི་ཆུ་རིས་ཅན། །ཀུན་གསལ་ནམ་མཁའི་ཕང་བར་གནས་བཅས་ཏེ། །གནས་སྐབས་བདེ་བར་རློམ་པའི་དུས་ཤིག་ན། །རིག་འཛིན་ལྷ་ཡི་སྐྱེད་མོས་ཚལ་འགྲམ་ནས། །དྲི་ཟའི་ན་ཆུང་གྲུབ་པའི་ཕོ་ཉ་མོས། །བསྐུལ་བའི་སྙན་ཚིག་རྒྱུད་མངས་ལས་ཐོན་པའི། །འཕྲིན་ཡིག་ཀུན་དགའ་རྒྱས་པའི་དབྱངས་ལྡན་དེས། །སྙིང་ལ་བདེ་བའི་དབུགས་འབྱིན་ལྷ་བརྒྱ་ཡི། །གཏམ་སྙན་རྔ་ཡབ་ནོར་བུའི་ཡུ་བ་ཅན། །སྙན་དང་འགྱུར་བག་སྟོང་གི་བསེར་བུའི་རྒྱུན། །ཡིད་ཀྱི་ཤེས་པ་བསིལ་བའི་བརྟེན་དུ་འབབ། །རང་སེམས་དྲི་བྲལ་དར་དཀར་ཆུན་པོ་ལ། །བརྩེ་སེམས་མི་ཕྱེད་ཕྱག་རྒྱའི་མདུད་ལྡན་པ། །གཞན་རྐྱེན་སོར་རྩེས་འབྱེད་པའི་གོ་སྐབས་ཀྱང་། །ནམ་མཁའི་ཚལ་གྱི་པད་དཀར་དོག་པ་བཞིན། །ཉི་ཟེར་ཁུ་བས་ཡོངས་སྨིན་ཨུཏྤལའི། །འདབ་འཕྲེང་རྩེ་དགར་རྒོད་པའི་ཁྱིམ་ཡངས་པོར། །བུང་བའི་ན་ཆུང་སྦྲང་རྩིས་མྱོས་པའི་གླུ། །སུམ་རྩེན་ཚལ་གྱི་གླིང་བུའི་སྒྲ་ལྟར་སྙན། །འདི་ན་རྔོན་པའི་གླུ་ལས་རི་དྭགས་བཞིན། །འཁྲུལ་སྣང་འགོག་མེད་མྱོང་བའི་མེལ་ཚེ་བས། །སྡུག་བསྔལ་བདེ་བར་སེམས་པས་ཡིད་དྲངས་ཏེ། །ལང་ཚོའི་ཟེར་ཕྲེང་ནུབ་རིར་འཆེལ་ལ་ཉེ། །ཡུལ་གྱི་ནགས་མཐར་རྒྱུག་པ་ཡིད་ཤེས་ཀྱི། །བུང་བ་ལས་ཀྱི་བསེར་བུའི་གཞན་དབང་ཅན། །ལྷ་ཁྱེད་དྲན་པའི་སྦྲང་རྩིས་ཡིད་བཀུག་སྟེ། །གཞན་དུ་མི་གཡོ་ཕྱོགས་དེར་ཁར་མ་ཁོར། །རིང་ནས་གོམས་པའི་བག་ཆགས་ནགས་ཀྱི་གཞིར། །སྨོན་ལམ་དྲི་བཟང་མངར་པོ་འཐུལ་བའི་གྲོགས།། ཀུན་ལས་ཕུལ་བྱུང་ལི་ཤིའི་གུར་ཁང་ན། །རང་སྣང་བདེ་བའི་བུང་བ་ཀུན་དགར་རྒྱུ། །མཐའ་མེད་སྲིད་པའི་སྐྱེད་ཚལ་མངོན་ཡངས་པོར། །ལས་སྣང་འཁྲུལ་རྟོག་ཧ་ལའི་མེ་ཏོག་གི །རོ་བཅུད་དུཿཁ་རྒྱས་པའི་ཁ་ཟས་འདི། །རིག་སྔགས་ཟབ་མོས་སྨན་དུ་བྱེད་ནུས་སམ། །དེ་སྐད་གླུ་ཡི་གཏམ་ལས་རང་གི་སེམས། །ལྷག་པའི་བསམ་པ་དཀར་ཕྱོགས་ཟླ་བའི་ཆ། །ཀུན་ཕན་ག་བུར་ཆུ་རྒྱས་སྤྲོ་མཁས་དེས། །ལེགས་པའི་ལམ་ཡངས་གསལ་བཞིན་རབ་སྨྲས་པ། །མཚར་སྡུག་ཆུ་རིས་སྙིང་པོས་བཀྲ་བའི་འཛུམ། །སྙན་ཚིག་འཆི་མེད་རྔ་དབྱངས་གསང་མཐོའི་སྐྱེས། །ཡིད་ཀྱི་འཛིན་མར་བདེ་བའི་ཆར་འབེབས་པའི། །ཡ་མཚན་ཀུན་དགའི་སྤྲིན་གྱི་རོལ་རྩེད་མར། །སྔོན་འདྲིས་མཛའ་བ་ག་བུར་དཀར་འཛུམ་གྱི། །རེག་པ་མུ་ཏིག་འཁྲི་ཤིང་ཚལ་གྱི་གཞིར། །དབྱངས་ཅན་སོར་རྩེས་བླངས་པ་སྙན་ཚིག་གི །རོ་བཅུད་སྨིན་པའི་འཕྲིན་ཡིག་མེ་ཏོག་འཕེན། །གསུང་གི་ལྕུག་ཕྲན་ལས་ཐོན་ཚོན་བརྒྱ་བའི། །འཕྲིན་ཡིག་ཨུཏྤལ་གསར་བའི་ཆུན་པོ་ཞིག །མཛའ་བའི་དྲི་བསུང་མངར་མོ་འཐུལ་བཞིན་དུ། །རྣ་བའི་དཔྱིད་དུ་རིང་ནས་འགོད་པ་སྙམ། །ཉམས་དང་འགྱུར་བག་སྟོང་གི་ཟེའུ་འབྲུའི་རྩེར། །དོན་བཟང་ཟིལ་བ་ཚར་དུ་དངར་བའི་བཅུད། །བདག་བློ་དབྱངས་ཅན་གྲོགས་པོས་འཐུངས་པའི་མོད། །བདེ་བས་མྱོས་པའི་གར་བཅས་གླུ་ཡང་ལེན། །སྔོན་ནས་ཡོངས་འདྲིས་བག་ཆགས་ཡངས་པའི་ཚོན། །རང་སེམས་ཟླ་ཤེལ་མེ་ལོང་ལ་འགོད་པ། །ནམ་ཡང་འབྲལ་མེད་སྙན་པའི་གཏམ་གསར་པས། །མཛའ་བ་དཀར་པོའི་བདུད་རྩིས་བྲན་པ་བཞིན། །གཡོ་མེད་གཡུང་དྲུང་སྙིང་པོས་ལྕིད་ཆགས་པའི། །བཙོ་སྦྱངས་གསེར་ལྟར་བཟང་བའི་སེམས་ཀྱི་ཁམས། །མི་འགྱུར་རྡོ་བའི་ངོས་ཀྱི་རེ་ཁ་ཞིག །འདི་ནས་བདག་གི་སྐལ་བར་ཉེ་བར་རྒྱུ། །སྙིགས་མ་རྣམ་ལྔའི་ལང་ཚོ་རྫོགས་ལྡན་པའི། །དུས་ངན་སྐྱེ་བོའི་སྤྱོད་ཚུལ་སྨྱོན་པའི་གར། །ངེས་མེད་གཡོ་ཡང་ཡིད་བརྟན་མ་མཆིས་པ། །འདི་འདྲར་བདག་སེམས་འཇོག་པ་གང་དུ་བགྱིད། །སྙམ་སེམས་སྐྱོ་ཤས་ཡུས་ཀྱི་ཤུགས་རིང་གི །དབུགས་ཀྱིས་མཆུ་འདབ་དཔལ་ནི་ཟིལ་མནན་ཅིང་། །ཨུཏྤལ་རྣ་རྒྱན་རྙིངས་པ་འགྲམ་པའི་གཞིར། །ལྷུང་བའི་དྲི་བསུང་ཕྱོགས་ལ་འགོད་པ་བཞིན། །རང་གི་སྤྱོད་ཚུལ་དང་མཚུངས་གཡོ་བའི་མིག །རིག་རིག་བགྱིས་ཀྱང་ལྟ་བའི་ཡུལ་བྲལ་བའི། །ཁྱུ་ཉམས་ནགས་མཐར་འཕྱན་པའི་རི་དྭགས་མོ། །ཡིད་ཀྱི་ཤེས་པ་སྐྱོ་བའི་གར་ལ་འཇུག འོན་ཀྱང་ཟླ་བའི་སྲིང་མོས་མཆོག་སྦྱིན་པའི། རིག་བྱེད་སྙན་ངག་དམ་པའི་བསིལ་ཡབ་དཀར། །དལ་བུ་དལ་བུར་གཡོབ་འདི་སེམས་ཉིད་ཀྱི། །སྐྱོ་དུབ་སེལ་བའི་རྟེན་དུ་བཟང་ཞིང་བསིལ། །དུས་འདིར་དག་པའི་མཁའ་ལ་རང་སྣང་གི །སྐྱེ་མཆེད་དྲན་པས་སྨིན་པའི་ལང་ཚོ་མས། །ཕན་པའི་སྙིང་གཏམ་དང་སྦྱར་རྡོ་རྗེའི་གླུ། །རྒྱུད་མངས་སྒྲ་ལས་དྲངས་ཏེ་འདི་སྐད་ཟེར། །སྣ་ཚོགས་ལས་ཀྱི་ཤིང་རྟར་ཞོན་པའི་སེམས། །རྣམ་པར་སྨིན་པའི་འབྲས་བུར་མི་འཇིགས་ན། །ལང་ཚོས་རྫོགས་པའི་མངོན་འདོད་ཡོན་ཏན་རྣམས། །མདའ་ལྔའི་ཆོ་གས་རྩེན་ལ་ཅིས་མི་འཇུག །གཞོན་ནུའི་ན་ཚོད་འཛིན་པའི་མཚར་སྡུག་ལུས། །རྒས་དང་འཆི་བའི་གནོད་པས་རེག་མིན་ན། །མཐིང་འོད་རལ་པའི་ཟུར་ཕུད་མཛེས་ཆགས་པ། །ཉེས་མེད་སྤུ་གྲིས་བསྙོལ་བ་ཇི་ལྟར་རིགས། །རིན་ཆེན་རྣ་རྒྱན་འཁྲོལ་བའི་འོད་རིས་ཀྱིས། །མུན་པའི་ཕྱོགས་ལས་རྒྱལ་བྱེད་ནོར་བུའི་ཕྲེང་། །ལུས་སེམས་མཛེས་པ་རྟག་པར་གཏོང་མིན་ན། །རྒྱན་མེད་སྣ་ཞགས་འཕྱང་བ་ཅི་ལ་འོས། །འཁྲི་ཤིང་གཞོན་ནུའི་ལུས་ཕྲ་མིག་ཡངས་མའི། །ལང་ཚོའི་མྱོས་བུམ་མངོན་མཐོའི་ནུ་རྒྱས་ཟུང་། །རེག་པས་བསིལ་བའི་ལག་སོར་འབྲས་ལྡན་ན། །དོར་ནས་ལྷུང་བཟེད་དགའ་བ་ཇི་ལྟར་སྐྱེ། །འཆི་མེད་བདུད་རྩིའི་ཁ་ཟས་མངར་མོ་ཡིས། །ལུས་ཀྱི་པདྨ་དར་བའི་སྐལ་བཟང་ཆ། །དུས་བཞི་འཇིག་པའི་ཆོམ་པོས་མི་འཕྲོག་ན། །བསོད་སྙོམས་ཙམ་གྱི་འཚོ་བར་སུ་ཞིག་བརྟེན། །སུམ་རྩེན་ལྗོན་པ་ལས་བབས་བདེ་ཆེན་གྱི། །རེག་བྱ་སྟེར་བ་ཀན་ཙ་ལིནྡའི་གོས། །འབྲལ་མེད་ལུས་ཀྱི་ཉེར་འཚོར་རྟག་འགྲོགས་ན། །ཤ་ནའི་གོས་ཀྱི་གདུང་བ་ཅི་ཕྱིར་བཟོད། །མཛེས་མའི་ཁ་ཡི་ཆང་གིས་དགའ་ལྡན་པས། །རེག་པ་བདག་གིར་བྱེད་ནུས་བ་ཀཱུ་ལའི། །མེ་ཏོག་ཀུན་དགར་ཆགས་བདེ་མི་འགོག་ན། །སུ་ཞིག་ཚངས་སྤྱོད་གདུང་བ་དོན་དུ་གཉེར། །གསེར་གྱི་བ་གམ་བཞད་ལྡན་ཕྱོགས་ཀྱི་སྒོར། །དྲིལ་ཆུང་སྙན་སྒྲོགས་ལྷ་ཡི་གཞལ་མེད་ཁང་། །རྟག་པ་ལོངས་སུ་སྤྱོད་པའི་མཐུ་ཡོད་ན། །ངེས་མེད་བས་མཐའི་ནགས་ལ་སུ་ཞིག་སྲེད། །མདོར་ན་ལང་ཚོའི་དཔལ་ཀུན་མི་འགྲིབ་ཅིང་། །རང་ཡིད་མཛའ་བའི་གྲོགས་དང་མི་འབྲལ་བར། །འདོད་ལ་གཏན་དུ་རོལ་བའི་གདེངས་ཡོད་ན། །དམ་པའི་སྤྱོད་ལ་སུ་ཞིག་གུས་པར་འགྱུར། །འདོད་ཡོན་དབང་པོའི་གཞུ་ཡི་འཁྲི་ཤིང་རྒྱུད། །ལུས་མེད་འཕྲུལ་གྱིས་བདུངས་པའི་མདའ་ལྔ་པ། །སྲིད་པའི་སྡུག་བསྔལ་སྟེར་བའི་མཚོན་ཆ་སྟེ། །རྣམ་པར་དཔྱད་ན་འཇིགས་པའི་ཆོས་ཉིད་ཅན། །དེ་ཕྱིར་རང་སེམས་གླང་པོ་དྲན་ཤེས་གྱིས།། རྣལ་དུ་འགོད་པ་ལྕགས་ཀྱུའི་བསྒྱུར་སྟབས་འདིས། །ཀུན་རྟོག་ཉེར་ཞིའི་གོམ་པ་དྲང་པོའི་སྟབས། །བསམ་གཏན་ནགས་མཐར་འགོད་ལ་སེམས་གཏོད་ཅིག །དེ་སྐད་སྨྲས་པའི་མཐའ་དེར་མཁའ་སྤྱོད་ཀྱི། །རིག་འཛིན་གྲུབ་པའི་ན་ཆུང་སྨིན་ལེགས་མ། །དྲན་པའི་སེམས་ཀྱི་ལྷག་མ་བཞག་ནས་ཀྱང་། །ལྟར་སྣང་ཡུལ་ནི་མི་སྣང་དབྱིངས་སུ་སོང་། །དུས་དེར་ཀུན་རྟོག་རང་མདངས་ཚོན་ལྔ་ཡིས། །ལེགས་བྲིས་དབང་པོའི་གཞུ་ཡི་དཔལ་འཛིན་པའི། །སྐལ་བཟང་སྙན་ངག་རྨ་བྱའི་གདུགས་མཚར་པོ། །རེ་ཞིག་སེམས་ལ་བསིལ་བའི་རྟེན་དུ་བྱས། །ངོམས་པ་མེད་པར་འདོད་པའི་ཡུལ་ཀུན་ལ། །འགྱུ་བའི་རྦ་རླབས་འགྲེམས་པ་ཡིད་ཀྱི་མཚོར། །དུག་གསུམ་གདེངས་ཅན་གླལ་བའི་རོ་འཛིན་པ། །ཐར་འདོད་རྣམས་ལ་འཇིགས་རུང་གཤེད་མ་ཡིན། །རྩོད་པའི་འཁོར་ལོ་རྣོན་པོའི་གཞན་དབང་ཅན། །སྙིགས་མའི་ཕུན་ཚོགས་ཆུ་ཤིང་ནགས་མྱུལ་བས། །རང་ཉིད་བདེ་བར་རློམ་པ་བརྒྱ་ལམ་ན། །འདོད་པའི་འབྲས་བུ་གྲུབ་ཀྱང་ཡ་མ་བརླ། །དེ་སླད་སྡུག་བསྔལ་རྣམ་མང་གར་གྱི་རོས། །སེམས་ཀྱི་རྐང་སྟབས་བྲེལ་བའི་མུཉྫ་སྐྱེས། །འདུས་བྱས་རང་མཚང་བལྟ་བས་ཡིད་བྲེལ་བའི། །ཤུགས་རིང་རླུང་གཡབ་གཡོབ་ཅིང་འཕེན་པར་བྱེད། །འོན་ཀྱང་ཀུན་གཞིའི་དར་དཀར་ངོས་ཡངས་ལ། །སྔོན་གོམས་བག་ཆགས་སོར་རྩེས་བྲིས་པའི་གཟུགས། །ལེགས་སྤྱད་སྨོན་ལམ་ཚོན་བརྒྱའི་མདངས་གསལ་བ། །སུ་ཞིག་གིས་ཀྱང་འགོག་པར་ནུས་སམ་ཅི། །སླར་ཡང་ལྷག་བསམ་ཤར་རིའི་ཕང་བ་ནས། །གསུང་འཕྲིན་ཉིན་བྱེད་ལྷ་མོ་སྒེག་ལྡན་མ། །སྙིང་ནས་མཛའ་བའི་འོད་ཟེར་གདུ་བུའི་ཚོགས། །འཁྲོལ་བའི་སྒྲ་སྙན་དབྱངས་སུ་ལེན་པ་ཐོས། །ལེགས་བྱས་ཆུ་ཡི་འཁྲི་ཤིང་དོག་པ་ཡི། །པ་ཏྲ་མགྲིན་པར་རོལ་པའི་སྙན་ངག་གཏམ།། ཡིད་འོང་ལྦུ་ཕྲེང་མུ་ཏིག་ཕོན་པོ་ཅན། །ངང་བའི་བུ་མོ་ཀུན་དགའི་དོ་རར་ནི། །རྙོག་པའི་དྲི་མ་རབ་བགྲུངས་རྣམ་དཔྱོད་ཀྱི། །རྫིང་བུ་རྣམ་པར་འཕྲུལ་བའི་ཐེམ་སྐས་ཅན། །རིག་བྱེད་གསེར་གྱི་པདྨ་བཞད་པའི་ཚལ། །ལེགས་པར་སྦྱངས་པའི་བསུང་ཞིམ་སྤོས་སུ་བཏུལ། །གྲོགས་དག་ཡིད་ཤེས་དཔྱིད་ཀྱི་ཕོ་ཉ་མོ། །མཛའ་བའི་ནགས་ཀླུང་ཡངས་པོར་བག་ཕེབས་ཀྱང་།། འདོད་དགོངས་སྙིང་པོའི་ཁ་ཟས་མ་ཐོབ་པས། །མགྲིན་པའི་པི་ཝང་སྦྲེང་བ་རྣ་བར་སྙན། །སྔོན་མེད་སྙིང་གཏམ་ག་བུར་ཟེགས་མ་ཡིས། །བསྒོས་པའི་འཕྲིན་ཡིག་མངར་བའི་རོ་བྲོ་བ། །ཅི་ཡང་དཀར་ཕྱོགས་ལྷ་མོའི་ལག་སོར་གྱིས། །དགའ་མགུར་སྟབས་པ་ཡིད་ཀྱི་བཅུད་དུ་ལེན། །བག་ཡོད་སྦྲང་ཆང་མངར་པོས་སྙིང་མྱོས་པས། །རང་རང་སེམས་ཀྱི་དོ་རར་མངོན་འདོད་ཀྱི། །གོམ་པ་འདེགས་འཇོག་མང་བའི་སྟངས་སྟབས་ཀྱང་། །རེ་ཞིག་མཛེས་པ་འགོག་པའི་ཟོལ་ལ་བརྟེན། །རིག་གཞུང་ཟབ་མོའི་རྡོ་རྗེ་རྡུལ་ཕྲེང་རྒྱུན། །འདྲེན་བཞིན་དལ་གྱིས་འབབ་པ་སཱི་ཏའི་ཀླུང་། །ཚིག་དོན་གཡས་སུ་བསྐོར་ནས་རང་བློའི་མཚོར། །རྦ་རླབས་སོ་དཀར་འཛུམ་པའི་འོད་སྣང་འགྲེམས། །དཔྱད་ཀྱིན་བཟང་བའི་བློ་གྲོས་སའི་ཟླ་བ། །ཀུན་བཟོད་མངལ་དུ་གབ་ཀྱང་རང་བཞིན་ཉིད། །འགྱུར་མེད་འོད་ཀྱི་ཐིག་ལེ་མཁར་འགོད་པ། །སྒྲིབ་བྲལ་དངོས་པོའི་ཆེ་བ་ཡིན་མོད་ཀྱང་། །ལས་ཚུལ་ལྕགས་ཀྱི་སྲད་བུས་འཆིང་བ་དང་།། ལྷན་ཅིག་འགྲོགས་པའི་མརྒད་འདབ་ལྡན་མ། །གཞན་དབང་གཟེབ་ཀྱི་སྙིང་པོར་ལུས་བཅིངས་པས། །གཅིག་པུའི་སེམས་ཀྱི་ཀུན་རྟོག་དབྱངས་སུ་འབྱིན། །འདོད་པའི་ཆུང་མ་གཞན་བཞིན་ཡིད་ཀྱི་ནོར། །འཕྲོག་པའི་ཆོམ་རྐུན་ལྷན་སྐྱེས་རི་དྭགས་མིག །མ་འདྲིས་མཛའ་བ་དཀར་པོའི་ལ་དུ་ཞིག །ཕྱོགས་ཀྱི་མགྲོན་པོར་ཕྲད་སྐྱེས་ཡིན་ཀྱང་སླར། །རིང་ནས་གནས་ཀྱང་སྙིང་ལ་འབབ་པ་ཡི། །གཏམ་སྙན་སྐད་ཀྱི་རོལ་མོས་ཡིད་བཅུག་པ། །དབྱར་སྐྱེས་འབྲུག་ལ་